เรียกแขก
แม้การอภิปรายไม่ไว้วางใจรัฐบาลจะผ่านไปแล้ว แต่ ครม.เงาของฝ่ายค้านก็ยังเกาะติดการทำงานของรัฐบาลไม่หยุดหย่อน
12 ม.ค. 2556

แม้การอภิปรายไม่ไว้วางใจรัฐบาลจะผ่านไปแล้ว แต่ ครม.เงาของฝ่ายค้านก็ยังเกาะติดการทำงานของรัฐบาลไม่หยุดหย่อน
ล่าสุด รมว.คลังเงา กรณ์ จาติกวณิช วิพากษ์นโยบายรถคันแรกลงเฟซบุ๊ก แบบราบเรียบ ด้วยเหตุผลและมุมมองตามสไตล์กรณ์ สปาย 008 ไปส่องมาขอคัดย่อสาระสำคัญมาว่า
“ถ้าทุกคนที่ตื่นแต่ตีห้า เพื่อมานั่งรถติดอยู่ในขณะนั้น สามารถขึ้นรถไฟฟ้าตอน 7.00 น. เพื่อเข้ามาทำงานตอน 8 โมงเช้า ไม่ต้องคิดเลยว่าคุณภาพชีวิตจะดีขึ้นแค่ไหน เงินก็ประหยัดมหาศาล”
แต่ความเห็นและการวิจารณ์อย่างสุภาพ กลายเป็นจี๊ดใจคนอ่านบางคนขึ้นมา ถึงกับส่งข้อความมาหาอย่างหยาบคาย และถามว่าที่บ้าน กรณ์ มีรถกี่คัน 




 
ไม่เพียงเท่านั้น ต่อมาก็มีกระบวนการขยายข่าว เขียนถล่มโจมตีอดีตขุนคลัง และนำเอาข้อมูลมาแฉว่า กรณ์และภรรยามีรถรวมกันร่วม 10 คัน 
การวิจารณ์อย่างสร้างสรรค์เลยกลายเป็นการล่อเป้า 
แต่อดีตขุนคลังโลกก็ยังไม่ท้อถอย กรณ์ก็นำเอาโครงการบ้านหลังแรกที่ริเริ่มขึ้นมาสมัยรัฐบาลประชาธิปัตย์ มาอธิบายและเรียกแขกว่า “หลักที่มาของ ‘บ้านหลังแรก’ สมัยเราถือว่าบ้านเป็นหนึ่งในปัจจัยสำคัญของการมีชีวิตที่มั่นคง 
และการส่งเสริมให้มีบ้านของตนเองถือว่าเป็นการส่งเสริมการออมที่ดีที่สุดวิธีหนึ่ง 
ราคาบ้านก็มีแต่จะขึ้น (ไม่เหมือนราคารถ ที่เมื่อซื้อมาราคาจะลงไปทันที) เราจึงออกแบบโครงการร่วมกับธนาคารอาคารสงเคราะห์ และจัดรูปแบบดอกเบี้ย 0% ใน 2 ปีแรก 
และลดภาษีการจดทะเบียน เราได้จัดวงเงินไว้ 2.5 หมื่นล้าน นโยบายนี้ประสบความสำเร็จอย่างมาก มีผู้เข้ามาจองจนหมดภายในระยะเวลาเพียงไม่กี่วัน”
แล้ว กรณ์ ก็ตบท้ายโพสต์ของเขาว่า “ครั้งที่ผมเขียนเรื่อง ‘รถคันแรก’ ก็มีการขุดคุ้ยว่าผมมีรถ 6 คัน ทำไมให้เขามีสักคันไม่ได้ 
ผมเลยขอบอกล่วงหน้าเลยครับว่า...
ผมมีบ้าน 4 หลัง แต่ก็ยังเป็นคนริเริ่ม ‘บ้านหลังแรก’ ให้กับพี่น้องประชาชนได้นะครับ ;)”
เดี๋ยวก็มีจดหมายรักมาหาอีกหรอกคร้าบบคุณกรณ์ คริ คริ